Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2450/98 για την επιβολή οριστικού αντισταθμιστικού δασμού στις εισαγωγές ράβδων ανοξείδωτου χάλυβα καταγωγής Ινδίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατόπιν της επιβολής οριστικών αντισταθμιστικών δασμών στις εισαγωγές ράβδων ανοξείδωτου χάλυβα καταγωγής Ινδίας στις 14 Νοεμβρίου 1998, η Επιτροπή κίνησε συνοπτική επανεξέταση για έναν ινδό εξαγωγέα, την HINDUSTAN Stainless, δυνάμει του άρθρου 20 του κανονισμού (ΕΚ) αριθ. 2026/97 του Συμβουλίου.

Στην εταιρεία αυτή, η οποία δεν είχε πραγματοποιήσει εξαγωγές του εν λόγω προϊόντος προς την Κοινότητα κατά την περίοδο έρευνας, επιβλήθηκε υπόλοιπο δασμού 25,5%.

Τα αποτελέσματα της έρευνας απεκάλυψαν ότι υπήρχαν σημαντικοί δεσμοί μεταξύ της εταιρείας HINDUSTAN Stainless και μιας εταιρείας στην οποία πραγματοποιήθηκε έρευνα κατά την αρχική έρευνα, την VENUS WIRE Ltd., στην οποία επιβλήθηκε ποσό αντισταθμιστικού δασμού 16,1%.

Επομένως, η HINDUSTAN Stainless δεν μπορεί να θεωρηθεί ως νέος εξαγωγέας σύμφωνα με το άρθρο 20 του βασικού κανονισμού, εφόσον συνδέεται με εταιρεία, στην οποία έγινε ατομική έρευνα κατά την αρχική έρευνα.

Κατά συνέπεια, η Επιτροπή θεωρεί ότι πρέπει να απορριφθεί το αίτημα για την ιδιότητα του νέου εξαγωγέα και ότι πρέπει να επιβληθούν στην ΗINDUSTAN Stainless οι ίδιοι αντισταθμιστικοί δασμοί, όπως και στην εταιρεία με την οποία συνδέεται, δηλαδή 16,1%.

Κατά συνέπεια, προτείνεται να εγκρίνει το Συμβούλιο τη συνημμένη πρόταση για την τροποποίηση του εν ισχύ κανονισμού του Συμβουλίου.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2450/98 για την επιβολή οριστικού αντισταθμιστικού δασμού στις εισαγωγές ράβδων ανοξείδωτου χάλυβα καταγωγής Ινδίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2026/97 του Συμβουλίου της 6ης Οκτωβρίου 1997 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας [1], και ιδίως τα άρθρα 15 και 20,

[1] ΕΕ L 288, 21.10.1997, σ. 1.

την πρόταση που υπέβαλε η Επιτροπή, κατόπιν διαβουλεύσεων με τη συμβουλευτική επιτροπή,

Εκτιμώντας τα εξής :

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 2450/98 [2], το Συμβούλιο επέβαλε οριστικό αντισταθμιστικό δασμό στις εισαγωγές ράβδων ανοξείδωτου χάλυβα (εφεξής καλούμενες "το υπό εξέταση προϊόν") που υπάγονται στους κωδικούς ΣΟ ex 7222 20 11, 7222 20 21 7222 20 31 και 7222 20 81 καταγωγής Ινδίας. Τα μέτρα είχαν τη μορφή δασμών κατ' αξίαν, μεταξύ 0 και 25,5% με υπόλοιπο δασμού 25,5%.

[2] ΕΕ L 304, 14.11.1998, σ.1

B. ΤΡΕΧΟΥΣΑ ΔΙΑΔΙΚΑΣΙΑ

1. Αίτηση για επανεξέταση

(2) Μετά την επιβολή οριστικών μέτρων, η Επιτροπή έλαβε αίτημα για την έναρξη επανεξέτασης με ταχεία διαδικασία του κανονισμού (ΕΚ) αριθ. 2450/98 του Συμβουλίου, δυνάμει του άρθρου 20 του κανονισμού (ΕΚ) αριθ. 2026/97 του Συμβουλίου (εφεξής καλούμενος ο "βασικός κανονισμός"), από ινδό εξαγωγέα, την HINDUSTAN Stainless, που είναι εγκατεστημένη στην Βομβάη. Η εταιρεία υποστήριξε ότι δεν συνδεόταν με κανένα άλλο εξαγωγέα του υπό εξέταση προϊόντος στην Ινδία, και ότι δεν είχε πραγματοποιήσει εξαγωγές του υπό εξέταση προϊόντος στην Κοινότητα κατά την αρχική περίοδο έρευνας (1 Ιουλίου 1996 μέχρι 30 Ιουνίου 1997). Η εταιρεία ανέφερε ότι προτίθεται να επαναλάβει τις εξαγωγές της προς την Ευρωπαϊκή Ένωση στο προσεχές μέλλον.

2. Κίνηση επανεξέτασης με ταχεία διαδικασία

(3) Η Επιτροπή εξέτασε τα αποδεικτικά στοιχεία που υπέβαλε ο ενδιαφερόμενος ινδός παραγωγός εξαγωγέας και θεώρησε ότι επαρκούν για να δικαιολογήσουν την έναρξη επανεξέτασης σύμφωνα με τις διατάξεις του άρθρου 20 του βασικού κανονισμού. Κατόπιν διαβουλεύσεων με τη συμβουλευτική επιτροπή και αφού δόθηκε η ευκαιρία στον ενδιαφερόμενο κοινοτικό κλάδο παραγωγής να υποβάλει παρατηρήσεις, η Επιτροπή κίνησε, με ανακοίνωση που δημοσιεύτηκε στην Επίσημη Εφημερίδα [3], επανεξέταση, με ταχεία διαδικασία, του κανονισμού (ΕΚ) αριθ. 2450/98 του Συμβουλίου όσον αφορά την ενδιαφερόμενη εταιρεία και άρχισε έρευνα.

[3] ΕΕ C 311, 29.10.1999, σ.2

3. Υπό εξέταση προϊόν

(4) Το προϊόν που καλύπτει η τρέχουσα επανεξέταση είναι το ίδιο προϊόν με το υπό εξέταση στον κανονισμό (ΕΚ) αριθ. 2450/98 του Συμβουλίου, προϊόν.

4. Ενδιαφερόμενα μέρη

(5) Η Επιτροπή ενημέρωσε επίσημα την ενδιαφερόμενη εταιρεία και την κυβέρνηση της Ινδίας σχετικά με την έναρξη επανεξέτασης. Επιπλέον, παρέσχε την ευκαιρία σε όλα τα άμεσα ενδιαφερόμενα μέρη να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση.

Η Επιτροπή έστειλε ερωτηματολόγιο στην ενδιαφερόμενη εταιρεία και έλαβε πλήρη απάντηση εντός της προθεσμίας. Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για την έρευνα και πραγματοποίησε επίσκεψη επαλήθευσης στις εγκαταστάσεις της ενδιαφερόμενης εταιρείας.

5. Περίοδος έρευνας

(6) Η έρευνα για τη χορήγηση επιδοτήσεων κάλυψε την περίοδο από 1ης Οκτωβρίου 1998 μέχρι 30ής Σεπτεμβρίου 1999 (εφεξής καλούμενη "η περίοδος έρευνας").

6. Mεθοδολογία

(7) Στην τρέχουσα έρευνα εφαρμόστηκε η ίδια μέθοδος με αυτήν που χρησιμοποιήθηκε κατά την αρχική έρευνα.

Γ. ΠΕΔΙΟ ΤΗΣ ΕΠΑΝΕΞΕΤΑΣΗΣ

(8) Επειδή, κατά την έρευνα αυτή, δεν υποβλήθηκε αίτημα επανεξέτασης των συμπερασμάτων περί ζημίας, η επανεξέταση αυτή περιορίστηκε στις επιδοτήσεις.

(9) Η Επιτροπή εξέτασε τα ίδια σχέδια επιδοτήσεων τα οποία αποτέλεσαν αντικείμενο ανάλυσης κατά την αρχική έρευνα, καθώς και την πιθανή χρήση, από την HINDUSTAN Stainless, σχεδίων επιδοτήσεων που καταρτίστηκαν μετά το τέλος της αρχικής περιόδου έρευνας, καθώς και κάθε επιδότηση ad-hoc που ελήφθη μετά την ημερομηνία αυτή.

(10) Επίσης εξέτασε κατά πόσον η υπό εξέταση εταιρία μπορεί να θεωρηθεί ως νέος εξαγωγέας, για τους σκοπούς του άρθρου 20 του βασικού κανονισμού.

Δ. ΑΠΟΤΕΛΕΣΜΑ ΤΗΣ ΕΡΕΥΝΑΣ

1. Νέος χαρακτηρισμός του εξαγωγέα

(11) Η έρευνα επιβεβαίωσε ότι η HINDUSTAN Stainless δεν είχε εξάγει το σχετικό προϊόν κατά την αρχική περίοδο έρευνας, αλλά είχε εξάγει, στη συνέχεια, το προϊόν αυτό σε άλλες τρίτες χώρες και είχε επίσης λάβει αιτήματα σχετικά με τις τιμές από εταιρείες στην Ευρωπαϊκή Ένωση.

(12) Συγγενικοί και οικονομικοί δεσμοί δημιουργήθηκαν μεταξύ της HINDUSTAN Stainless, της VENUS WIRE Industries Ltd., και την VENUS METAL Corporation. Η VENUS WIRE Industries Ltd συμμετείχε στην αρχική περίοδο έρευνας και καθορίστηκε γι'αυτήν αντισταθμιστικός δασμός 16,1%.

(13) Από έγγραφα που ελήφθησαν επιτόπου και βάσει πληροφοριών από το ερωτηματολόγιο της VENUS WIRE Industries Ltd., το οποίο υποβλήθηκε κατά την αρχική έρευνα, διαπιστώθηκαν οι εξής συγγενικοί δεσμοί. Τρεις διευθυντές της VENUS WIRE Industries Ltd, οι οποίοι είναι επίσης εταίροι στην VENUS METAL Corporation, είναι πατέρας και θείοι του μοναδικού ιδιοκτήτη της HINDUSTAN Stainless.

(14) Οι εγκαταστάσεις αποθηκών που χρησιμοποιεί η υπό εξέταση εταιρεία εκμισθώνονται από τη VENUS METAL Corporation. Το μισθωτήριο συμβόλαιο για την αποθήκη υπεγράφη το 1998 για ένα έτος και προβλέπει ότι το ενοίκιο καταβάλλεται ανά τρίμηνο σε ισόποσες δόσεις. Το συμβόλαιο υπεγράφη από τον ιδιοκτήτη της HINDUSTAN Stainless και από το θείο του, της VENUS METAL Corporation.

(15) Η HINDUSTAN Stainless ενοικιάζει επίσης δύο γραφειακούς χώρους στο Μουμπάι, που ανήκουν αντίστοιχα, σε δύο διευθυντές της VENUS WIRE Industries Ltd και οι οποίοι είναι επίσης θείοι του ιδιοκτήτη της υπό εξέταση εταιρείας. Παρομοίως, το ενοίκιο θα πρέπει να καταβάλλεται σε τέσσερις ισόποσες δόσεις.

(16) Κατά την έρευνα διαπιστώθηκε ότι δεν πραγματοποιήθηκε καμία πληρωμή από τη HINDUSTAN Stainless ούτε για την αποθήκη ούτε για τους γραφειακούς χώρους. Κατόπιν επαλήθευσης, η εταιρεία κατέβαλε ενοίκιο για την περίοδο 1998-99 και προσκόμισε σχετικά αποδεικτικά στοιχεία στην Επιτροπή μετά την επιτόπου έρευνα.

(17) Επίσης διαπιστώθηκε ότι ένας διευθυντής της VENUS WIRE Industries Ltd, και ο πατέρας του ιδιοκτήτη της υπό εξέταση εταιρείας, ήταν εγγυητές για την παροχή τραπεζικών διευκολύνσεων, που χρησιμοποιούσε η HINDUSTAN Stainless για την εισαγωγή πρώτων υλών.

(18) Δεδομένων των περιστατικών που περιγράφονται στις αιτιολογικές σκέψεις 11 μέχρι 16, συνάγεται το συμπέρασμα ότι η Hindustan Stainless δεν μπορεί να θεωρηθεί ως νέος εξαγωγέας, αλλά πρόκειται για εξαγωγέα που συνδέεται με εξαγωγέα στον οποίο παραχωρήθηκε ατομική μεταχείριση κατά την αρχική έρευνα (VENUS WIRE Industries Ltd), είτε άμεσα ή μέσω της VENUS METAL Corporation. Κατά συνέπεια, πρέπει να απορριφθεί το αίτημα για τη χορήγηση της ιδιότητας του νέου εξαγωγέα και πρέπει να επιβληθεί στην Hindustan Stainless, ως συνδεόμενης εταιρείας, το ίδιο ποσοστό αντισταθμιστικού δασμού, όπως και στη VENUS WIRE Industries Ltd.

E. ΚΟΙΝΟΠΟΙΗΣΗ ΤΩΝ ΣΥΜΠΕΡΑΣΜΑΤΩΝ

(19) Η ενδιαφερόμενη εταιρεία ενημερώθηκε σχετικά με τα γεγονότα και τις εκτιμήσεις βάσει των οποίων πρόκειται να προταθεί η τροποποίηση του κανονισμού (ΕΚ) αριθ. 2450/98 του Συμβουλίου, και της παρεσχέθη η ευκαιρία να υποβάλει παρατηρήσεις.

(20) Μετά την κοινοποίηση των ουσιωδών πραγματικών περιστατικών, η υπό εξέταση εταιρεία απεδέχθη την ύπαρξη συγγενικών δεσμών αλλά αρνήθηκε ότι λαμβάνει χρηματοδοτική συνδρομή από τη VENUS WIRE Industries Ltd ή τη VENUS METAL Corporation. Η εταιρεία επεσήμανε ότι το ενοίκιο για το έτος 1998 είχε καταβληθεί και ανέφερε ότι η τραπεζική εγγύηση δεν συνεπαγόταν χρηματική συμβολή.

(21) Έγινε δεκτό ότι τα ενοίκια για τις εγκαταστάσεις αποθηκών για τους γραφειακούς χώρους για το έτος 1998 έχουν πλέον καταβληθεί, αν και με καθυστέρηση ενός έτους και μόνο μετά την πραγματοποίηση της επιτόπου επίσκεψης επαλήθευσης. Ωστόσο, πρέπει να απορριφθεί το επιχείρημα το οποίο αφορά την τραπεζική εγγύηση. Χωρίς εγγυητή, το καταβλητέο επιτόκιο θα ήταν υψηλότερο ή δεν θα είχε καν χορηγηθεί τραπεζική διευκόλυνση. Συνεπώς, η εγγύηση αποτελεί όφελος για την Hindustan Stainless.

(22) Επειδή υπάρχουν στενές συγγενικές σχέσεις και οικονομικοί δεσμοί μεταξύ της Hindustan Stainless και τριών από τους διευθυντές της VENUS WIRE Industries Ltd, επιβεβαιώνεται το συμπέρασμα της αιτιολογικής σκέψης 17.

ΣΤ. ΤΡΟΠΟΠΟΙΗΣΗ ΚΑΙ ΔΙΑΡΚΕΙΑ ΤΩΝ ΥΠΟ ΕΠΑΝΕΞΕΤΑΣΗ ΜΕΤΡΩΝ

(23) Βάσει των συμπερασμάτων κατά τη διάρκεια έρευνας, θεωρείται ότι οι εισαγωγές στην Κοινότητα ράβδων ανοξείδωτου χάλυβα που παράγονται και εξάγονται από την ενδιαφερόμενη εταιρεία, πρέπει να υποβληθούν στο ίδιο ποσό αντισταθμιστικού δασμού όπως το προϊόν της VENUS WIRE Industries Ltd., δηλαδή 16,1%, εφόσον πρόκειται για συνδεόμενες εταιρείες.

(24) Κατά συνέπεια πρέπει να τροποποιηθεί αναλόγως ο κανονισμό (ΕΚ) αριθ. 2450/98.

(25) Η πραγματοποιηθείσα επανεξέταση δεν θίγει την ημερομηνία κατά την οποία παύει να ισχύει ο κανονισμός αριθ. 2450/98 δυνάμει του άρθρου 18(1) του βασικού κανονισμού.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1(2) του κανονισμού (ΕΚ) αριθ. 2450/98 του Συμβουλίου τροποποιείται, προσθέτοντας τα εξής στον κατάλογο των εταιρειών που υπόκεινται στα μέτρα:

TTTABLE

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος